|  |
| --- |
| ethnosimo-aade-gr |

Αθήνα, 22 Ιουλίου 2025

**ΔΕΛΤΙΟ ΤΥΠΟΥ**

**ΑΑΔΕ: Πάνω από 7 εκατομμύρια φορολογικές δηλώσεις υποβλήθηκαν εμπρόθεσμα φέτος**

Με την εκπνοή της προθεσμίας τα μεσάνυχτα της 21ης Ιουλίου 2025, ολοκληρώθηκε η υποβολή των (εμπρόθεσμων) δηλώσεων φορολογίας εισοδήματος για το φορολογικό έτος 2024.

Για πρώτη φορά, τα συστήματα υποβολής δηλώσεων άνοιξαν στις καθορισμένες από το νόμο ημερομηνίες, 14 Μαρτίου 2025 για τα νομικά πρόσωπα και 17 Μαρτίου 2025 για τα φυσικά πρόσωπα.

Χάρη στην έγκαιρη προετοιμασία από όλους τους εμπλεκομένους φορείς, φέτος καταγράφηκαν νέα ρεκόρ υποβολής δηλώσεων, τόσο από τα φυσικά όσο και από τα νομικά πρόσωπα.

**Φυσικά Πρόσωπα**

* Υποβλήθηκαν εμπρόθεσμα συνολικά **6.706.091** δηλώσεις φορολογίας εισοδήματος φυσικών προσώπων, **162.238** περισσότερες δηλώσεις σε σχέση με το 2024. Οι δηλώσεις αυτές αντιστοιχούν σε πάνω από **8.914.700** φυσικά πρόσωπα, έναντι **8.636.700** φυσικών προσώπων που υπέβαλαν εμπρόθεσμα δήλωση πέρυσι. Υποβάλλονταν δηλαδή, κατά μέσο όρο **52.803** δηλώσεις κάθε μέρα, έναντι **65.439** δηλώσεων πέρυσι, γεγονός που καταδεικνύει ότι η φετινή διαδικασία ήταν ακόμη ομαλότερη. Αξίζει να σημειωθεί ότι οι **12.059** δηλώσεις αφορούσαν εισοδήματα αποβιωσάντων και υποβλήθηκαν ψηφιακά, μέσω της νέας λειτουργικότητας που για πρώτη φορά τέθηκε σε εφαρμογή στις αρχές του Ιουλίου.
* **1.323.294** δηλώσεις ήταν προεκκαθαρισμένες, προσφέροντας στους δικαιούχους τη δυνατότητα να προχωρήσουν στην οριστικοποίηση της δήλωσής τους, επιβεβαιώνοντας απλώς τα στοιχεία της προεκκαθάρισης. Από αυτές, **739.576** δηλώσεις υποβλήθηκαν αυτόματα, ενώ για μόλις **212.930** προεκκαθαρισμένες δηλώσεις οι φορολογούμενοι χρειάστηκε να προχωρήσουν σε τροποποιητική δήλωση.

**Νομικά Πρόσωπα**

* Υποβλήθηκαν **362.682** εμπρόθεσμες δηλώσεις έναντι **337.718** το 2024, καταγράφοντας αύξηση σχεδόν **25.000** δηλώσεων. Επισημαίνεται ότι ο ημερήσιος ρυθμός υποβολής δηλώσεων φέτος ήταν **2.790** δηλώσεις, έναντι **3.344** δηλώσεων πέρυσι. Επίσης, φέτος για πρώτη φορά δόθηκε στα νομικά πρόσωπα χρονικό διάστημα υποβολής δηλώσεων 130 ημέρες, έναντι 101 ημερών πέρυσι.

**Αμφισβήτηση τεκμηρίων**

* Από τα συνολικά **381.276** φυσικά πρόσωπα, που φορολογούνται με τα τεκμήρια, σε σύνολο **729.958** ατομικών επιχειρήσεων, μόλις **2.603** εκδήλωσαν πρόθεση αμφισβήτησης των τεκμηρίων. Αντίστοιχα για το φορολογικό έτος 2023, πρόθεση αμφισβήτησης είχαν εκδηλώσει **4.358** φυσικά πρόσωπα, επήλθε δηλαδή μείωση σε ποσοστό **40%**.

Περισσότερες πληροφορίες και στατιστικά μπορείτε να βρείτε στην επίσημη ιστοσελίδα της ΑΑΔΕ [εδώ](https://www.aade.gr/shediasmos-apologismos/statistika/diloseis-eisodimatos).

Η ΑΑΔΕ ευχαριστεί θερμά τους πολίτες και τους επαγγελματίες λογιστές -φοροτεχνικούς για την άψογη συνεργασία για την έγκαιρη εκπλήρωση των φορολογικών υποχρεώσεων. Ευχαριστεί επίσης όλους τους φορείς που απέστειλαν εγκαίρως τα αναγκαία στοιχεία για την προσυμπλήρωση των δηλώσεων, εξασφαλίζοντας έτσι την ομαλή διεξαγωγή της υποβολής τους. Δεσμευόμαστε να συνεχίσουμε να βελτιώνουμε τις υπηρεσίες μας, με στόχο την περαιτέρω απλοποίηση και διευκόλυνση των φορολογικών διαδικασιών, για το σύνολο των πολιτών και των επιχειρήσεων και προσδοκούμε στην αντίστοιχη συνεργασία όλων τα επόμενα έτη.